b'\n_START_ARTICLE_\nOzna\xc4\x8devalec pripadnosti\n_START_PARAGRAPH_\nOzna\xc4\x8devalec pripadnosti (CD, angl. Cluster of Differentiation ali Designation) je oznaka za monoklonska protitelesa, s katerimi se dokazujejo dolo\xc4\x8dene zna\xc4\x8dilne molekule belih krvnih celic. Gre za tar\xc4\x8dne molekule pri fenotipizaciji teh celic. Fiziolo\xc5\xa1ko lahko molekule CD delujejo na razli\xc4\x8dne na\xc4\x8dine, pogosto imajo vlogo receptorjev ali ligandov (molekula, ki aktivira receptor). Po navadi spro\xc5\xbeijo kaskadne reakcije in s tem spremenijo obna\xc5\xa1anje celice (glej celi\xc4\x8dno signaliziranje), nekatere molekule CD pa imajo druge funkcije, na primer celi\xc4\x8dno adhezijo. O\xc5\xa1tevil\xc4\x8deni so s \xc5\xa1tevilkami od 1 navzgor.\n_START_SECTION_\nPoimenovanje\n_START_PARAGRAPH_\nNomenklaturo CD so predlagali in sprejeli na prvi Mednarodni delavnici in konferenci o humanih levkocitnih diferenciacijskih antigenih leta 1982 v Parizu. Gre za t. i. sistem CD, ki predstavlja sistemizirano poimenovanje protiteles, ki reagirajo z istim ali podobnim antigenom, zna\xc4\x8dilnim predvsem za celice krvi, kostnega mozga in limfati\xc4\x8dnega tkiva; antigeni so ozna\xc4\x8deni s CD in s teko\xc4\x8dimi \xc5\xa1tevilkami od 1 navzgor. Sistem je bil enotnemu razvr\xc5\xa1\xc4\x8danju \xc5\xa1tevilnih monoklonskih protiteles, razvitih v razli\xc4\x8dnih laboratorijih, ki se ve\xc5\xbeejo na dolo\xc4\x8den epitop povr\xc5\xa1inskih molekul celic. Sprva je sistem zajemal razvr\xc5\xa1\xc4\x8danje belih krvni\xc4\x8dk, kasneje pa se je raz\xc5\xa1iril tudi na druge vrste celic. Doslej so prepoznali ve\xc4\x8d kot 320 takih ozna\xc4\x8devalcev pripadnosti. Dolo\xc4\x8deni povr\xc5\xa1inski molekuli celice se podeli \xc5\xa1tevilo CD, \xc4\x8de se nanjo ve\xc5\xbeeta 2 specifi\xc4\x8dni monoklonski protitelesi. \xc4\x8ce ozna\xc4\x8devalec ni dobro okarakteriziran ali \xc4\x8de se nanj specifi\xc4\x8dno ve\xc5\xbee le eno monoklonsko protitelo, se mu po navadi dodeli za\xc4\x8dasni ozna\xc4\x8devalnik "w", na primer "CDw186"._NEWLINE_Celi\xc4\x8dne populaciji pogosto ozna\xc4\x8dujejo tudi z znakoma + ali \xe2\x80\x93, s \xc4\x8dimer se izrazi, ali ta popelacija izkazuje doti\xc4\x8dni ozna\xc4\x8devalec pripadnosti ali ne. Na primer, celica "CD34+, CD31-" izkazuje CD34, a ne CD31. Na tak na\xc4\x8din se pogosto ozna\xc4\x8dijo mati\xc4\x8dne celice. Nekatere celi\xc4\x8dne populacije vsebujejo tudi oznake \xca\xb0\xe2\x81\xb1, \xe1\xb5\x90\xe2\x81\xb1\xe1\xb5\x88 ali \xcb\xa1\xe1\xb5\x92\xca\xb7, kar ka\xc5\xbee na splo\xc5\xa1no variabilnost izra\xc5\xbeanja ozna\xc4\x8devalcev pripadnosti.'